De seneste 12 år har Suldrup hungret efter en ny almen lægepraksis. Nu byder en ung læge sig til, og placeringen af praksis er også på plads.  Så alt burde vel være fryd og gammen - men formaliteter hos Region Nordjylland stikker nu en kæp i hjulet på planerne. Så meldingen er klar. Nu skal det være. Men helt så enkelt er det tilsyneladende ikke. Problemet er, at  den pågældende læge, der ønsker at åbne praksis i Suldrup, har et såkaldt ydernummer i et dækningsområde, der omfatter Skørping. Og det er et problem, for der ligger Suldrup ikke. Så hvis lægen skal have mulighed for at åbne sin praksis i Suldrup, så skal ydernummeret være i Støvrings dækningsområde, idet Suldrup tilhører det. - Det er bureaukratisk fnidder, siger byrådsmedlem i Rebild Kommune, Jeanette Sagan (Kons.). En læge skal have et ydernummer for at kunne drive en lægepraksis. Så geografien kan altså spænde ben for at Suldrup kan få en ny læge. Og det er et problem, mener det konservative byrådsmedlem i Rebild Kommune, Jeanette Sagan. - Ligesom alle andre i dette land, så har borgerne i Suldrup fortjent, at deres sundhedstilbud er tæt på, siger hun. Suldrup er beliggende mellem Støvring og Skørping og befinder sig dermed på grænsen mellem de to førnævnte byers dækningsområde. - Vi har enkelte gange flyttet et ydernummer, men vi har andre gange også afvist at gøre det, fordi der også skal tages et hensyn til de øvrige læger, der praktiserer i området. De skal have muligheden for at sælge deres praksis, siger regionsrådsformand Ulla Astman (S). Tidligere har Region Nordjylland ellers bebudet, at de er villige til at hjælpe med det praktiske, hvis der er en læge, der har lyst til at åbne en praksis i byen. Førhen har Region Nordjylland også flyttet et ydernummer. Hvorfor hugger  I så bremserne i nu? - Jeg mener ikke, vi hugger bremserne i i forhold til at hjælpe den pågældende læge. Der er en rigtig god og konstruktiv dialog, der har været et møde med vedkommende i starten af august - og der er faktisk et møde igen på torsdag, understreger regionsformand, Ulla Astman. Byrådsmedlem fra Rebild Kommune, Jeanette Sagan, fastholder sin kritik og efterlyser handling fra Region Nordjyllands side. - Det er helt uforståeligt, at der ikke kommer handling bag ordene, siger hun.

Referat:
Læge ønsker at åbne praksis i Suldrup. Formaliteter hos Region Nordjylland forhindrer det. Det er ifølge byrådsmedlem i Rebild Kommune, Jeanette Sagan (Kons.) fuldstændigt uforståeligt. Bureaukratisk fnidder kalder hun det.